CELEX: 32016D1020(02)
Language: el
Date: 2016-10-19 00:00:00
Title: Εκτελεστική απόφαση της Επιτροπής, της 19 Οκτωβρίου 2016, για τη δημοσίευση στην Επίσημη Εφημερίδα της Ευρωπαϊκής Ένωσης του ενιαίου εγγράφου που αναφέρεται στο άρθρο 94 παράγραφος 1 στοιχείο δ) του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, καθώς και των στοιχείων της δημοσίευσης των προδιαγραφών ονομασίας του αμπελοοινικού τομέα [Terrasses du Larzac (ΠΟΠ)]

20.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 386/9
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 19 Οκτωβρίου 2016
   για τη δημοσίευση στην Επίσημη Εφημερίδα της Ευρωπαϊκής Ένωσης του ενιαίου εγγράφου που αναφέρεται στο άρθρο 94 παράγραφος 1 στοιχείο δ) του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, καθώς και των στοιχείων της δημοσίευσης των προδιαγραφών ονομασίας του αμπελοοινικού τομέα
   [Terrasses du Larzac (ΠΟΠ)]
   (2016/C 386/07)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 97 παράγραφος 3,
   Εκτιμώντας τα ακόλουθα:
   
               (1)
            
            
               Η Γαλλία υπέβαλε αίτηση για την προστασία της ονομασίας «Terrasses du Larzac» σύμφωνα με τις διατάξεις του κανονισμού (ΕΕ) αριθ. 1308/2013 σχετικά με την προστασία των ονομασιών προέλευσης και των γεωγραφικών ενδείξεων στον αμπελοοινικό τομέα. Σύμφωνα με το άρθρο 97 παράγραφος 2 του εν λόγω κανονισμού, η αίτηση της Γαλλίας εξετάστηκε από την Επιτροπή.
            
         
               (2)
            
            
               Οι προϋποθέσεις που καθορίζονται στα άρθρα 93 έως 96, στο άρθρο 97 παράγραφος 1 και στα άρθρα 100 έως 102 του κανονισμού (ΕΕ) αριθ. 1308/2013 πληρούνται.
            
         
               (3)
            
            
               Για να καταστεί δυνατή η υποβολή ενστάσεων σύμφωνα με το άρθρο 98 του κανονισμού (ΕΕ) αριθ. 1308/2013, θα πρέπει, συνεπώς, να δημοσιευτούν στην Επίσημη Εφημερίδα της Ευρωπαϊκής Ένωσης το ενιαίο έγγραφο που αναφέρεται στο άρθρο 94 παράγραφος 1 στοιχείο δ) του εν λόγω κανονισμού και τα στοιχεία της δημοσίευσης των προδιαγραφών του προϊόντος που πραγματοποιήθηκε κατά την προκαταρκτική εθνική διαδικασία για την εξέταση της αίτησης προστασίας της ονομασίας «Terrasses du Larzac»,
            
         ΑΠΟΦΑΣΙΖΕΙ:
   Άρθρο μόνο
   Το ενιαίο έγγραφο που αναφέρεται στο άρθρο 94 παράγραφος 1 στοιχείο δ) του κανονισμού (ΕΕ) αριθ. 1308/2013 και τα στοιχεία της δημοσίευσης των προδιαγραφών του προϊόντος για την ονομασία «Terrasses du Larzac» (ΠΟΠ) παρατίθενται στο παράρτημα της παρούσας απόφασης.
   Σύμφωνα με το άρθρο 98 του κανονισμού (ΕΕ) αριθ. 1308/2013, η δημοσίευση της παρούσας απόφασης παρέχει το δικαίωμα ένστασης κατά της προστασίας της ονομασίας που αναφέρεται στο πρώτο εδάφιο του παρόντος άρθρου, εντός δύο μηνών από την ημερομηνία της δημοσίευσής της.
   
      Βρυξέλλες, 19 Οκτωβρίου 2016.
      
         
            Για την Επιτροπή
         
         Phil HOGAN
         
            Μέλος της Επιτροπής
         
      
   
   
      (1)  ΕΕ L 347 της 20.12.2013, σ. 671.
   
      ΠΑΡΑΡΤΗΜΑ
      ΕΝΙΑΙΟ ΕΓΓΡΑΦΟ
      1.   Ονομασία/-ες προς καταχώριση
      
      Terrasses du Larzac
      2.   Γεωγραφική ένδειξη τύπου
      
      ΠΟΠ — Προστατευόμενη Ονομασία Προέλευσης
      3.   Κατηγορίες αμπελοοινικών προϊόντων
      
      
               
                  1.
               
               
                  Οίνος
               
            4.   Περιγραφή του/των οίνου/-ων
      
      Πρόκειται για ερυθρούς ξηρούς μη αφρώδεις οίνους, χρώματος πορφυρού ή βαθυκόκκινου, ενίοτε με μαύρες ανταύγειες. Οι οίνοι που είναι έτοιμοι να διατεθούν στην αγορά χύμα ή συσκευασμένοι εμφανίζουν περιεκτικότητα σε ζυμώσιμα σάκχαρα < ή = 3 g/l. Οι οίνοι εμφανίζουν οσμή λεπτή και πολύπλοκη: κυρίαρχα αρώματα κόκκινων φρούτων (κεράσια, σμέουρα κ.λπ.) μαύρων φρούτων (μούρα, φραγκοστάφυλα), και μπαχαρικών (πιπέρι, γαρύφαλλο κ.λπ.) που συμπληρώνονται από γλυκόριζα, μαύρη ελιά, βιολέτα, καθώς και από καβουρδισμένες νότες και αρώματα φρύγανων (άρκευθος, θυμάρι, δάφνη κ.λπ.). Επίσης, είναι δυνατόν να βρεθούν νότες δέρματος, σανού ή καπνού. Στο στόμα είναι πλούσιοι, με καλή δομή τανινών, αλλά παραμένουν κομψοί. Εμφανίζουν νότες ώριμων φρούτων και μπαχαρικών.
      Γενικά αναλυτικά χαρακτηριστικά
      
                  Μέγιστος ολικός αλκοολικός τίτλος (σε % vol)
               
               
                   
               
            
                  Ελάχιστος αποκτημένος αλκοολικός τίτλος (σε % vol)
               
               
                  12
               
            
                  Ελάχιστη ολική οξύτητα
               
               
                  χιλιοστοϊσοδύναμα ανά λίτρο
               
            
                  Μέγιστη πτητική οξύτητα (σε χιλιοστοϊσοδύναμα ανά λίτρο)
               
               
                   
               
            
                  Μέγιστος ολικός θειώδης ανυδρίτης (σε χιλιοστόγραμμα ανά λίτρο)
               
               
                   
               
            5.   Οινοποιητικές πρακτικές
      
      α.   Ουσιώδεις οινολογικές πρακτικές
      
      Οινολογική πρακτική:
      Απαγορεύεται κάθε θερμική επεξεργασία της συγκομιδής σε θερμοκρασία άνω των 40 °C.
      Απαγορεύεται η χρήση τεμαχίων ξύλου.
      Εκτός από τις ως άνω διατάξεις, οι οίνοι πρέπει να πληρούν, όσον αφορά τις οινολογικές πρακτικές, το σύνολο των υποχρεώσεων που ισχύουν σε επίπεδο Ένωσης και οι οποίες καθορίζονται από τον κώδικα γεωργίας και θαλάσσιας αλιείας.
      Διαμόρφωση των πρέμνων:
      
                  —
               
               
                  Οι αμπελώνες έχουν ελάχιστη πυκνότητα φύτευσης 4 400 φυτών ανά εκτάριο.
               
            
                  —
               
               
                  Στους αμπελώνες, οι σειρές δεν μπορούν να απέχουν μεταξύ τους πάνω από 2,25 μέτρα.
               
            
                  —
               
               
                  Κάθε φυτό έχει στη διάθεσή του μέγιστη έκταση 2,25 τετραγωνικών μέτρων. Η έκταση αυτή υπολογίζεται με τον πολλαπλασιασμό της απόστασης μεταξύ των σειρών επί της απόστασης μεταξύ των φυτών της ίδιας σειράς.
               
            
                  —
               
               
                  Η άρδευση μπορεί να επιτραπεί.
               
            β.   Μέγιστες αποδόσεις
      
      45 εκατόλιτρα ανά εκτάριο
      6.   Οριοθετημένη περιοχή
      
      Η συγκομιδή των σταφυλιών, η οινοποίηση, η παρασκευή και η παλαίωση των οίνων πραγματοποιούνται στο έδαφος των ακόλουθων δήμων του διοικητικού διαμερίσματος Hérault: Aniane, Arboras, Argelliers, Le Bosc, Brissac, Causse-de-la-Selle, Ceyras, Gignac, Jonquières, Lagamas, Lauroux, Mérifons, Montoulieu, Montpeyroux, Moulès-et-Baucels, Murles, Octon, Pégairolles-de-Buègues, Pégairolles-de-l’Escalette, Poujols, Puéchabon, Saint-André-de-Buègues, Saint-André-de-Sangonis, Saint-Félix-de-Lodez, Saint-Guiraud, Saint-Jean-de-Buèges, Saint-Jean-de-Fos, Saint-Jean-de-la-Blaquière, Saint-Privat, Saint-Saturnin-de-Lucian, Soubès, Usclas-du-Bosc.
      Η οριοθετημένη περιοχή έχει έκταση 61 713 εκτάρια.
      7.   Κυριότερα οινοποιητικά σταφύλια
      
      
                   
               
               
                  Grenache N
               
            
                   
               
               
                  Carignan N
               
            
                   
               
               
                  Mourvèdre N
               
            
                   
               
               
                  Syrah N
               
            8.   Περιγραφή του/των δεσμού/-ων
      
      Η γεωγραφική περιοχή περιλαμβάνει 32 δήμους του διοικητικού διαμερίσματος Hérault και ορίζεται:
      
                  —
               
               
                  βορείως, από τις ασβεστολιθικές απόκρημνες ακτές που πλαισιώνουν το Larzac σε υψόμετρο μεταξύ 700 και 800 μέτρων·
               
            
                  —
               
               
                  νοτίως, από τη συμβολή των ποταμών Lergue και Hérault, με ανοικτή πεδιάδα πάνω από τη μεγάλη κοιλάδα Hérault με κατεύθυνση προς τη θάλασσα.
               
            Ο αμπελώνας προστατεύεται από τους βόρειους ανέμους με το οροπέδιο Larzac. Το μέσο ετήσιο ύψος των βροχοπτώσεων φθάνει τα 800 mm έως 900 mm ενώ το θερμικό καθεστώς της περιοχής είναι πιο δροσερό από ό,τι η υπόλοιπη αμπελουργική περιοχή του Languedoc. Η διαφορά θερμοκρασίας μεταξύ ημέρας και νύχτας είναι σημαντική κατά τους θερινούς μήνες και επηρεάζει τη φαινολική ωριμότητα των σταφυλιών. Τα εδάφη της περιοχής αυτής χαρακτηρίζονται από χαμηλή γονιμότητα, καλή στράγγιση, σημαντικό φορτίο ασβεστολιθικού αμμοχάλικου και περιορισμένα αποθέματα νερού που κατανέμονται σε βάθος.
      Η παρουσία αμπελιών στις «Terrasses du Larzac» χρονολογείται από τη ρωμαϊκή εποχή, αν και ο αμπελώνας γνώρισε την πρώτη σημαντική άνθηση τον Μεσαίωνα και κατόπιν τον 18ο αιώνα, με την ανάπτυξη του εμπορίου. Αν και η ιστορία των «Terrasses du Larzac» συνδέθηκε στη συνέχεια με την ιστορία της αμπελουργίας του Languedoc, ήταν σαφές ότι το μοντέλο της εντατικής παραγωγής δεν ήταν κατάλληλο για την περιοχή, στην οποία τα εδάφη είναι λιγότερο γόνιμα και σε ελαφρά μεγαλύτερο υψόμετρο, γεγονός που περιορίζει φυσικά την απόδοση. Επίσης, οι οίνοι των «Terrasses du Larzac» προέρχονται από εννέα παραδοσιακές ποικιλίες του Languedoc και οι αμπελουργοί επωφελήθηκαν από αυτή την πολυμορφία χάρη στην άριστη γνώση του εδάφους, επιλέγοντας τις καλύτερες τοποθεσίες για κάθε ποικιλία και αναπτύσσοντας «cuvées» από τρεις τουλάχιστον ποικιλίες, ώστε κάθε έτος συγκομιδής να αντικατοπτρίζει την ταυτότητα των οίνων.
      Η ποιότητα και τα ιδιαίτερα χαρακτηριστικά των οίνων που προέρχονται από τις «Terrasses du Larzac» έχουν αναγνωριστεί από τα τέλη της δεκαετίας του 1950, με την κατάταξή τους σε ονομασία προέλευσης ως οίνοι προέλευσης ανωτέρας ποιότητας «Coteaux du Languedoc».
      Έχοντας επίγνωση της ποιότητας και της ιδιαιτερότητας του φυσικού τους περιβάλλοντος, οι παραγωγοί των «Terrasses du Larzac» ζητούν την αναγνώριση της ταυτότητας των αμπελώνων τους εδώ και 20 χρόνια περίπου· σημαντικό ορόσημο υπήρξε η αναγνώριση, από το έτος παραγωγής 2004, της συμπληρωματικής γεωγραφικής ονομασίας «Terrasses du Larzac» στο πλαίσιο της ελεγχόμενης ονομασίας προέλευσης «Coteaux du Languedoc».
      Η επίδραση που ασκεί το μεσογειακό κλίμα και η απόσταση από τη θάλασσα διαδραματίζει επίσης σημαντικό ρόλο στη διαμόρφωση των τυπικών χαρακτηριστικών των οίνων. Η εναλλαγή θερμών ημερών και δροσερών νυκτών κατά την περίοδο ωρίμασης των σταφυλιών ευνοεί τη σύνθεση των αρωμάτων, ιδίως των μπαχαρικών και των κόκκινων φρούτων. Οι θερμοκρασίες, χαμηλότερες από αυτές της παράκτιας ζώνης, επιτρέπουν πιο καθυστερημένη συγκομιδή και διατηρούν τη λεπτότητα και τη φρεσκάδα του οίνου. Χάρη στη μεγάλη ηλιοφάνεια και την ηπιότητα του κλίματος, οι ποικιλίες μπορούν να εκφράσουν όλο το δυναμικό τους. Ως εκ τούτου, οι συγκεκριμένοι οίνοι, χρώματος πορφυρού ή βαθυκόκκινου, ενίοτε με μαύρες ανταύγειες, χαρακτηρίζονται από οσμή λεπτή και πολύπλοκη. Τα κυρίαρχα αρώματα κόκκινων φρούτων, μαύρων φρούτων και μπαχαρικών συνδυάζονται αρμονικά με νότες γλυκόριζας, μαύρης ελιάς, βιολέτας, καθώς και καβουρδισμένες νότες και αρώματα φρύγανων. Σε ορισμένες περιπτώσεις, εμφανίζονται κατά την εξέλιξη νότες δέρματος, σανού ή καπνού ή και τρούφας. Στο στόμα, οι οίνοι είναι πλούσιοι, με καλή δομή τανινών και χαρακτηρίζονται από ιδιαίτερη ισορροπία γενναιοδωρίας και φρεσκάδας. Εμφανίζουν νότες ώριμων φρούτων και μπαχαρικών.
      Πρόκειται κυρίως για οίνους που βελτιώνονται συν τω χρόνω και ορισμένοι αποκαλύπτουν τον χαρακτήρα τους μετά από 15 ή ακόμη 20 και πλέον χρόνια.
      Συνοπτικά, τα μοναδικά και σημαντικά χαρακτηριστικά των οίνων είναι η ισορροπία τους, η ευχάριστη πολυπλοκότητά τους και η μεγάλη ικανότητα παλαίωσης, καθώς και η χαρακτηριστική κομψότητα.
      Η πλούσια αμπελοοινική ιστορία της περιοχής σημαίνει ότι, με την πάροδο του χρόνου, έχει αποκτηθεί βαθιά γνώση του φυσικού περιβάλλοντος. Με βάση αυτή τη γνώση, είναι δυνατή η προσαρμογή των διαφόρων ποικιλιών στα εδάφη και στις μικροτοποθεσίες τους. Ως εκ τούτου οι οίνοι είναι μείγματα οίνων (από τουλάχιστον 3 ποικιλίες), που οινοποιούνται παραδοσιακά με διάρκεια ζύμωσης συχνά πάνω από 15 ή 30 ημέρες. Η δομή των οίνων απαιτεί περίοδο παλαίωσης, μετά τη ζύμωση, προκειμένου να αναδειχθεί πολύπλοκο αρωματικό φάσμα αλλά και να μειωθεί η ένταση των ταννινών.
      Η συνοχή των προϊόντων βασίζεται στις προόδους των παραγωγών τόσο στον αμπελώνα όσο και στην οιναποθήκη, αλλά και στη συλλογική προσπάθεια που τους επέτρεψε να καθορίσουν σαφώς από κοινού τα χαρακτηριστικά και την ταυτότητα του οίνου με την ονομασία «Terrasses du Larzac».
      Συμπερασματικά, η ιδιαίτερη γεωγραφική θέση, η ισορροπία μεταξύ της μεσογειακής γενναιοδωρίας και της φρεσκάδας του οροπεδίου του Larzac, συμβάλλει στη διαμόρφωση του ειδικού χαρακτήρα των οίνων της ελεγχόμενης ονομασίας προέλευσης «Terrasses du Larzac», που ενισχύεται περαιτέρω από την τεχνογνωσία των παραγωγών.
      9.   Άλλες ουσιώδεις προϋποθέσεις
      
      
         Άμεσα γειτνιάζουσα περιοχή
      
      Νομικό πλαίσιο:
      Εθνική νομοθεσία
      Τύπος περαιτέρω προϋπόθεσης:
      Παρέκκλιση για την παραγωγή στην οριοθετημένη γεωγραφική περιοχή
      Περιγραφή της προϋπόθεσης:
      Η άμεσα γειτνιάζουσα περιοχή, που ορίζεται κατά παρέκκλιση για την οινοποίηση, την παρασκευή και την παλαίωση των οίνων, περιλαμβάνει το έδαφος του δήμου La Vacquerie-et-Saint-Martin-de-Castries (διοικητικό διαμέρισμα Hérault).
      
         Μεγαλύτερη γεωγραφική ενότητα
      
      Νομικό πλαίσιο:
      Εθνική νομοθεσία
      Τύπος περαιτέρω προϋπόθεσης:
      Υποχρεωτικές διατάξεις σχετικά με την επισήμανση
      Περιγραφή της προϋπόθεσης:
      Οι οίνοι με ελεγχόμενη ονομασία προέλευσης μπορούν να επισημαίνουν στις ετικέτες τους τη μεγαλύτερη γεωγραφική ενότητα «Languedoc».
      Το μέγεθος των χαρακτήρων αυτής της μεγαλύτερης γεωγραφικής ενότητας δεν πρέπει να υπερβαίνει, τόσο σε ύψος όσο και σε πλάτος, το ήμισυ του μεγέθους των χαρακτήρων που σχηματίζουν το όνομα της ελεγχόμενης ονομασίας προέλευσης.
      
         Μικρότερη γεωγραφική ενότητα
      
      Νομικό πλαίσιο:
      Εθνική νομοθεσία
      Τύπος περαιτέρω προϋπόθεσης:
      Υποχρεωτικές διατάξεις σχετικά με την επισήμανση
      Περιγραφή της προϋπόθεσης:
      Το μέγεθος των χαρακτήρων όλων των προαιρετικών ενδείξεων η χρήση των οποίων, δυνάμει των διατάξεων της Ένωσης, μπορεί να αποτελεί αντικείμενο ρύθμισης των κρατών μελών, δεν πρέπει να είναι μεγαλύτερο, σε ύψος ή σε πλάτος, από το ήμισυ του μεγέθους των χαρακτήρων που σχηματίζουν το όνομα της ελεγχόμενης ονομασίας προέλευσης.
      
         Παραπομπή στη δημοσίευση των προδιαγραφών
      
      https://info.agriculture.gouv.fr/gedei/site/bo-agri/document_administratif-28398d7f-8879-48ac-a46c-16573436bdbd